《春日田家三首 其一》
宋代·黄大受

凛寒陵熙春，谁为禦其侮。酸风吹积雪，浓云洒飞雨。

农夫荷耒耜，俶载耕斥卤。为其有身累，宁免自辛苦。

妻儿送中饭，冻凌强欲吐。晚归极困倦，倒睡带泥土。

朝来天光开，红紫新媚妩。南园踏青人，日暮犹歌舞。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。